ITD เตรียมความพร้อมก่อสร้าง “ไฮสปีดเทรน” ก่อนรับงาน 23 ต.ค.64
ITD ลงนาม "บ.รถไฟความเร็วสูงตะวันออก เชื่อมสามสนาม บิน" เตรียมความพร้อมสำหรับงานก่อสร้าง "ไฮสปีดเทรน" ก่อนเข้ารับงานจริง 23 ต.ค.64
29 เม.ย. 2564

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ขอแจ้งว่าเมื่อวันที่ 31 มีนาคม พ.ศ. 2564 บริษัทฯได้ร่วมลงนามในสัญญางานเตรียมการเพื่อการก่อสร้างงานโยธา (Early Works Agreement) กับ บริษัท รถไฟความเร็วสูงตะวันออก เชื่อมสามสนาม บิน จำกัด (Eastern High-Speed Rail Linking Three Airports Company Limited) เพื่อดำเนินการในงานเตรียมการเพื่อการก่อสร้างงานโยธาสำหรับโครงการรถไฟความเร็วสูงเชื่อมสามสนามบิน
โดยลักษณะงานเป็นการเตรียมการในกิจกรรมต่างๆ ที่เป็นการเตรียมการล่วงหน้า (Early Works หรือ Pre-NTP Works) ก่อนกำหนดวันที่แจ้งให้เริ่มทำงาน (Notice to Proceed : NTP) ตามสัญญาสัมปทานที่คาดว่าทางการรถไฟแห่งประเทศไทย (รฟท.) จะกำหนดวันให้เริ่มทำงานไม่ช้ากว่าวันที่ 23 ตุลาคม 2564 ซึ่งกิจกรรมตามสัญญานี้ เพื่อเตรียมการต่างๆ ให้มั่นใจได้ว่า งานก่อสร้างงานโยธา ตามสัญญาหลัก (EPC Civil Works Contract)จะสามารถก่อสร้างได้แล้วเสร็จและส่งมอบได้ทันกำหนดเวลา
สำหรับกิจกรรมต่างๆ ที่ระบุอยู่ในสัญญา Early Works Agreement มีดังนี้
1.งานเตรียมความพร้อมในส่วนของผู้รับจ้าง
– งานขนส่งในการทำงาน
– งานก่อสร้าง สำนักงานสนาม ที่พักคนงาน ห้องทดลองในสนาม และพื้นที่เก็บกองในพื้นที่ก่อสร้าง
– งานก่อสร้าง โรงงานหล่อชิ้นงานคอนกรีตสำเร็จรูปสำหรับโครงสร้างทางวิ่ง รถไฟความเร็วสูง
– งานก่อสร้างโรงงานประกอบชิ้นส่วนพื้นโครงสร้างทางวิ่ง
– งานติดตามตรวจสอบผลกระทบสิ่งแวดล้อม งานอำนวยความปลอดภัย และงานอำนวยการจราจร
– งานเจาะสำรวจทางธรณี เทคนิคในช่วงงานก่อสร้างรถไฟความเร็วสูง
2.งานออกแบบรายละเอียดขั้นพื้นฐาน (Baseline Design)
3.เตรียมการเพื่อก่อสร้างโครงสร้าง
– ก่อสร้างถนนชั่วคราวตลอดความยาวงานก่อสร้าง
– ก่อสร้างสะพานชั่วคราวข้ามลานต่างๆ ตลอดความยาวงานก่อสร้าง
– งานทดสอบในสนามและในห้องทดลอง รวมงานทดสอบเสาเข็ม
– งานจัดหาเครื่องจักรพิเศษ เพื่องานติดตั้งพื้นโครงสร้างหล่อสำเร็จของทางวิ่งหลัก
– งานจัดหา Launching Truss เพื่องานติดตั้งพื้นโครงสร้างหล่อสำเร็จของทางวิ่งหลัก
4.งานประสานงานเพื่อการดำเนินการรื้อย้ายสาธารณูปโภคต่างๆ มูลค่างาน : 3,603,728,000 บาท (รวมภาษีมูลค่าเพิ่ม) โดยมีระยะเวลาก่อสร้างเริ่มทำงาน 1 เมษายน 2564 ถึง 31 สิงหาคม 2564